റീഗൽ സിനിമ

ദക്ഷിണ മുംബൈയിലെ കൊളാബ കോസ്‌വേയിൽ സ്ഥിതി ചെയ്യുന്ന ഒരു പ്രശസ്തമായ സിനിമാ തിയേറ്ററാണ് റീഗൽ സിനിമ.  ആർട്ട് ഡെക്കോ ശൈലിയിൽ പണികഴിപ്പിക്കപ്പെട്ട ഈ തിയേറ്റർ നിർമ്മിച്ചത് ഫ്രാംജി സിദ്ധ്വ ആയിരുന്നു.  ലോറൽ ആൻഡ് ഹാർഡി പരമ്പരയിലെ ദി ഡെവിൾസ് ബ്രദർ എന്ന ചിത്രം പ്രദർശിപ്പിച്ചു കൊണ്ട് 1933-ൽ ഈ തിയേറ്റർ പ്രവർത്തനമാരംഭിച്ചു.

ലിംക ബുക്ക് ഓഫ് റെക്കോർഡ്സ് അനുസരിച്ച്, ഇന്ത്യയിലെ ആദ്യത്തെ എയർ കണ്ടീഷൻഡ് തിയേറ്ററാണിത്. 
ചരിത്രം, നിർമ്മിതി
പ്ലാസ സെൻട്രൽ, ന്യൂ എംപയർ, ബ്രോഡ്‌വേ, ഇറോസ്, മെട്രോ തുടങ്ങിയ തിയേറ്ററുകൾ മുംബൈയിൽ തുറന്ന 1930-കളിലെ സിനിമാ വസന്തത്തിലാണ് റീഗൽ സിനിമയും നിർമ്മിക്കപ്പെട്ടത്. 19-ാം നൂറ്റാണ്ടിലെ പ്രശസ്ത ആർക്കിടെക്റ്റ് എഫ്.ഡബ്ല്യു. സ്റ്റീവൻസിന്റെ മകൻ ചാൾസ് സ്റ്റീവൻസാണ് ഈ കെട്ടിടം രൂപകൽപ്പന ചെയ്തത്. ചെക്ക് കലാകാരനായ കാൾ ഷാറയാണ് ഇതിന്റെ ഇന്റീരിയർ ഡിസൈൻ ചെയ്തിരിക്കുന്നത്. പ്രധാന ഓഡിറ്റോറിയത്തിൽ ഇളം ഓറഞ്ചും ജേഡ് പച്ചയും നിറത്തിലുള്ള സൂര്യരശ്മികളുടെ രൂപമായിരുന്നു. റീഗൽ പൂർണ്ണമായും റൈൻഫോഴ്‌സ്ഡ് കോൺക്രീറ്റ് സിമന്റിൽ (ആർസിസി) നിർമ്മിച്ചതാണ്. പൂർണ്ണമായും എയർ കണ്ടീഷൻഡ് ചെയ്ത ഈ തിയേറ്ററിൽ രക്ഷാധികാരികൾക്കായി ഒരു ഭൂഗർഭ പാർക്കിംഗ് സ്ഥലവും ഉണ്ടായിരുന്നു. പാർക്കിംഗ് ഏരിയയിൽ നിന്ന് മുകളിലേക്ക് എലിവേറ്റർ അക്കാലത്ത് ഒരു പ്രധാന പുതുമയായിരുന്നു.

ഫിലിം ഫെയർ അവാർഡ് നിശയ്ക്ക് ആതിഥേയത്വം വഹിക്കുന്ന മൂന്നാമത്തെ വേദിയായിരുന്നു റീഗൽ സിനിമ. ഇന്ന്, സിനിമാശാല കൂടാതെ ഏതാനും കടകളും ഈ കെട്ടിടത്തിന്റെ ഭാഗമാണ്.

അവലംബം